Suomalaisen meijeriyritys Valion Pietarin-toimistossa on meneillään ratsia, kertoo venäläinen uutistoimisto Interfax. Uutistoimiston poliisilähteen mukaan etsinnät liittyvät rikostutkintaan. Toimisto, johon tutkinta kohdistuu, sijaitsee Primorski-kadulla.

Yrityksen työntekijöiden toimia on rajoitettu.

Fontanka.fi-sivuston mukaan paikalla on poliisin tutkijoita sekä aseistettuja poliisin erikoisjoukkoja.

Valio selvittää parhaillaan asiaa. Yhtiön viestinnän mukaan Valio on tällä hetkellä uutistietojen varassa.

Valion Pietarin-toimistosta kerrottiin Yle Uutisille iltapäivällä ainoastaan, että Venäjän Valio ei ole toistaiseksi kommentoinut asiaa virallisesti.

Venäjä määräsi viime viikolla vastapakotteita maille, jotka ovat määränneet Venäjälle taloudellisia pakotteita Ukrainan kriisin vuoksi. Venäjän määräämät tuontikiellot ja -rajoitukset koskevat muun muassa Yhdysvaltain ja EU:n hedelmiä, vihanneksia, lihaa, kalaa, maitoa ja meijerituotteita.